b'\n_START_ARTICLE_\nMiroslav Tav\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini Josipu in Mariji Tav\xc4\x8dar rojeni Starc. Ljudsko \xc5\xa1olo in triletne vajenske te\xc4\x8daje je obiskoval v Dutovljah, kjer se je izu\xc4\x8dil za kroja\xc4\x8da. Po kratki bolezni je zapustil kroja\xc5\xa1ki poklic in \xc5\xa1el od doma z \xc5\xbeeljo, da bi \xc5\xa1tudiral. Zaposlil se je po raznih zavodih v Italiji in se u\xc4\x8dil ob delu. Leta 1943 se je zaradi vojnih razmer naselil v Trstu, kjer je do konca junija 1944 pou\xc4\x8deval sloven\xc5\xa1\xc4\x8dino in druge predmete pri dru\xc5\xbeinah na domu. Isto delo je nato z dovoljenjem Osvobodilne fronte, s katero je sodeloval od decembra 1943, nadaljeval do aprila 1945 tudi v rojstnem kraju. Maturo na u\xc4\x8ditelji\xc5\xa1\xc4\x8du je uspe\xc5\xa1no kon\xc4\x8dal v Gorici, na realni gimnaziji pa Trstu in dobil oktobra 1946 dovoljenje za pou\xc4\x8devanje na slovenskih osnovnih \xc5\xa1olah. Do januarja 1974 je u\xc4\x8dil na raznih \xc5\xa1olah v Trstu in okolici. Januarja 1974 je bil imenovan za  \xc5\xa1olskega komisarja v ob\xc4\x8dini Devin-Nabre\xc5\xbeina._NEWLINE_Tav\xc4\x8dar je bil med pobudniki in soustanovitelji prvih sindikalnih nadstrankarskih gibanj slovenskih \xc5\xa1olnikov na Tr\xc5\xbea\xc5\xa1kem po 2. svetovni vojni. Sodeloval je pri pripravi pomo\xc5\xbenih u\xc4\x8dbenikov Na\xc5\xa1a pot za 3., 4. in 5. razred slovenskih osnovnih \xc5\xa1ol (Trst 1963) s poglavji: dr\xc5\xbeavljanska vzgoja, zgodovina, zemljepis in prirodopis, ter Okno v svet za 3., 4. in 5. razred slovenskih osnovnih \xc5\xa1ol (Trst 1974) z italijansko slovnico in civilno vzgojo. Sodeloval je tudi pri publikaciji Devin, dom lepe Vide (Devin 1983), ki je iz\xc5\xa1la ob poimenovanju devinske osnovne \xc5\xa1ole po pisatelju Josipu Jur\xc4\x8di\xc4\x8du. V desetletju 1966-1976 je bil tudi koordinator odbora slovenskih osnovno\xc5\xa1olskih radijskih oddaj na Radiu Trst A.'